[Foto’s] SAUK: Honderde in protes; tugverhore uitgestelGqubule, Krige en Venter stap na die konstitusionele hof. Foto: @SolidariDirk/Twitter Dirk Hermann, bestuurshoof van Solidariteit, het gesê die SAUK wou aanvanklik nie dat verteenwoordigers van die vakbond die tugverhore toespreek nie aangesien hulle nie eksterne regsverteenwoordiging toelaat nie. “Hulle het toe egter aan ons eis dat die verhore uitgestel moet word, gehoor gegee.” Foeta Krige, uitvoerende regisseur van Monitor en Spektrum, Suna Venter, ŉ senior verslaggewer en Thandeka Gqubule, ŉ sakeredakteur, se verhore is tot 11 Julie uitgestel. Busi Ntuli, uitvoerende vervaardiger van Special Assignment, Krivani Pillay, uitvoerende vervaardiger van SAfm se aktuele programme, en Jacques Steenkamp, senior ondersoekende joernalis, se verhore is tot 8 Julie uitgestel. Foto: @DanniTwiet/Twitter Talle mense het intussen buite die SAUK se kantoor in Auckland Park ŉ protesoptog gehou terwyl hulle gewag het op die werknemers wat voor die tugverhore verskyn het. Die groep mense, wat joernaliste en politici ingesluit het, het protes aangeteken teen sensuur by die openbare uitsaaier. Die werknemers wat voor die tugverhore verskyn het, het hierna saam met hulle kollegas en ander optoggangers na die konstitusionele hof gestap met kleefband in die vorm van kruise oor hul monde en plakkate. Volgens Hermann eis die vakbond steeds dat die werknemers regsverteenwoordiging moet hê wanneer hulle voor die tugverhore verskyn. “Die saak gaan oor ŉ instruksie wat gegee is en ons gaan daarop fokus. Volgens ons is die instruksie onwettig en dus hou dit met grondwetlike kwessies verband. Die joernaliste moet dus regsverteenwoordiging hê aangesien hierdie implikasies vir almal inhou.” Hermann het gesê hy sien die uitstel van die verhore as ŉ oorwinning. “Ons weet dat ons uiteindelik gaan wen want ons is aan die regte kant van die morele argument. ŉ Mens kan net vir so lank die morele argument onderdruk.”